Komisjoni otsus,

14. august 2002,

millega lubatakse liikmesriikidel pikendada uute toimeainete bensoehappe, karvooni, mepanipüriimi, oksadiargüüli ja trifloksüstrobiini jaoks antud ajutisi lubasid

(teatavaks tehtud numbri K(2002) 3048 all)

(EMPs kohaldatav tekst)

(2002/658/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [1] viimati muudetud komisjoni direktiiviga 2002/37/EÜ, [2] eriti selle artikli 8 lõiget 1,

ning arvestades järgmist:

(1) Vastavalt direktiivi 91/414/EMÜ artikli 6 lõikele 2 sai Saksamaa mais 1998 taotluse Menno Chemie Vertriebsgesellschaft MbH’lt toimeaine bensoehappe kandmiseks direktiivi 91/414/EMÜ I lisasse. Komisjoni otsusega 98/676/EÜ [3] kinnitati, et toimik oli täielik ja seda võis pidada põhimõtteliselt vastavaks direktiivi II ja III lisas loetletud andmete ja teabega seotud nõuetele.

(2) Holland sai märtsis 1997 Luxan BV’lt samasuguse taotluse karvooni kohta. Toimik tunnistati täielikuks komisjoni otsusega 1999/610/EÜ. [4]

(3) Itaalia sai oktoobris 1997 Kumiai Chemical Industry Co., Ltd’lt samasuguse taotluse mepanipüriimi kohta. See toimik tunnistati komisjoni otsusega 98/676/EÜ samuti täielikuks.

(4) Peale selle sai Itaalia juunis 1997 samasuguse taotluse Rhône Poulenc Agro SpA’lt (praegu Bayer Crop Sciences) oksadiagrüüli kohta. See toimik tunnistati täielikuks komisjoni otsusega 98/398/EÜ. [5]

(5) Ühendkuningriik sai jaanuaris 1998 Novartis Crop Protection UK Ltd’lt (praegu Syngenta) samasuguse taotluse trifloksüstrobiini kohta. See toimik tunnistati täielikuks komisjoni otsusega 1999/43/EÜ. [6]

(6) Toimikute täielikuks tunnistamine oli vajalik selleks, et võimaldada nende üksikasjalikku läbivaatamist ja luua liikmesriikidele võimalus anda kolmeks aastaks ajutisi lubasid asjaomaseid toimeaineid sisaldavate taimekaitsevahendite jaoks, kui need vastavad direktiivi 91/414/EMÜ artikli 8 lõikes 1 sätestatud tingimustele ja eelkõige tingimusele üksikasjalikult hinnata toimeainet ja taimekaitsevahendit sama direktiiviga sätestatud nõuete seisukohast.

(7) Kõnealuste toimeainete mõju inimese tervisele ja keskkonnale taotleja poolt kavandatud kasutusviiside puhul on hinnatud vastavalt direktiivi 91/414/EMÜ artikli 6 lõigetele 2 ja 4. Referentliikmesriigid esitasid komisjonile hindamisaruannete projektid: 12. detsembril 2000 bensoehappe kohta, 16. oktoobril 2000 karvooni kohta, 12. juulil 2000 mepanipüriimi kohta, 20. juulil 1999 oksadiargüüli kohta ja 19. septembril 2000 trifloksüstrobiini kohta.

(8) Toimikute hindamist ei ole võimalik lõpule viia asjakohaste täielikkust käsitlevate otsustega ettenähtud aja jooksul, kuna toimikute läbivaatamine jätkub ka pärast referentliikmesriikide hindamisaruannete projektide saamist.

(9) Kuna senisel hindamisel ei ole ilmnenud otseseid probleeme, tuleks liikmesriikidele luua võimalus asjaomast toimeaineid sisaldavate taimekaitsevahendite jaoks antud ajutisi lubasid 24 kuuks pikendada kooskõlas direktiivi 91/414/EMÜ artikli 8 sätetega, et toimikute läbivaatamine saaks jätkuda. Pidades silmas võimalikku otsust kanda iga üksik asjaomane toimeaine I lisasse, on alust oodata hindamis- ja otsustamisprotsessi lõpetamist lähema 24 kuu jooksul.

(10) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,

ON VASTU VÕTNUD KÄESOLEVA OTSUSE:

Artikkel 1

Liikmesriigid võivad pikendada bensoehapet, karvooni, mepanipüriimi, oksadiargüüli ja trifloksüstrobiini sisaldavate taimekaitsevahendite jaoks antud ajutisi lubasid kuni 24 kuuks alates käesoleva otsuse vastuvõtmise kuupäevast.

Artikkel 2

Käesolev otsus on adresseeritud liikmesriikidele.

Brüssel, 14. august 2002

Komisjoni nimel

komisjoni liige

David Byrne

[1] EÜT L 230, 19.8.1991, lk 1.

[2] EÜT L 117, 4.5.2002, lk 10.

[3] EÜT L 317, 26.11.1998, lk 47.

[4] EÜT L 242, 14.9.1999, lk 29.

[5] EÜT L 176, 20.6.1998, lk 34.

[6] EÜT L 14, 19.1.1999, lk 30.

--------------------------------------------------